На основу члана 8. став 1. Закона о Народној скупштини („Службени гласник РС“, број 9/10) и члана 192. став 2. Пословника Народне скупштине („Службени гласник РС“, број 20/12 – Пречишћени текст),

Народна скупштина Републике Србије, на Деветој седници Другог редовног заседања у 2020. години, одржаној 29. децембра 2020. године, донела је

**З А К Љ У Ч А К**

**поводом представљања Извештаја Европске комисије о Републици Србији за 2020. годину**

1. Народна скупштина констатује закључке и препоруке садржане у Извештају Европске комисије о Републици Србији за 2020. годину, посебно оне које се односе на владавину права и функционисање демократских институција и поздравља изнете позитивне оцене у погледу оствареног напретка у преговорима о чланству са Европском унијом, посебно у делу економских критеријума и мера које Република Србија предузима у циљу спречавања последица услед пандемије „COVID-19“.

2. Народна скупштина поздравља досадашње напоре Владе, која је надлежна за вођење и координацију процеса преговора о приступању Републике Србије Европској унији, предузете са циљем испуњавања свих критеријума за чланство и позива Владу да одржи снажну динамику преговора, у складу са новом методологијом проширења Европске уније.

Народна скупштина Републике Србије позива Европску комисију да што пре уобличи начин примене нове методологије на преговарачки процес Републике Србије.

3. Народна скупштина са посебном пажњом констатује све оцене и препоруке наведене у Извештају Европске комисије о Републици Србији за 2020. годину, а које се односе на рад Народне скупштине, у којима се констатује да су предузети одређени кораци за решавање недостатака у раду Народне скупштине смањењем броја хитних поступака и променом раније праксе у раду Народне скупштине и изражава спремност да и у наредном периоду активно ради на унапређењу парламентарне праксе, изградњи поверења у процедуре Народне скупштине и пружа активан допринос испуњавању политичких критеријума за чланство у Европској унији.

4. Народна скупштина остаје активно укључена у реализацију друге фазе Међустраначког дијалога уз посредовање Европског парламента, у сврху побољшања парламентарних стандарда и постизања широког међупартијског и друштвеног консензуса о реформама везаним за приступање Републике Србије Европској унији, што је од виталног значаја за напредак земље на њеном европском путу.

5. Народна скупштина указује на потребу даљег континуираног и координираног рада свих надлежних институција и органа Републике Србије на испуњавању препорука из Извештаја Европске комисије о Републици Србији за 2020. годину и наглашава да је потребно наставити сталну и несметану комуникацију са грађанима о вредностима и значају Европске уније, као стратешког политичког и економског партнера Републике Србије.

6. Овај закључак објавити у „Службеном гласнику Републике Србије“.

РС број 75

У Београду, 29. децембра 2020. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

Ивица Дачић